כפר חב"ד (שבועון)

היסטוריה

העיתון ראה אור לראשונה בו' בתמוז תש"מ (20 ביוני 1980). תריסר גליונותיו הראשונים עברו עליו כעיתון מקומי של היישוב כפר חב"ד במתכונת דו שבועית. החל מהגיליון ה-13 (שבט ה'תשמ"א), הפך העיתון ל"דו שבועון של צעירי חב"ד בארץ הקודש", והחל מופץ ברחבי הארץ במתכונת מורחבת.
כשנה לאחר מכן גדלה תדירותו של העיתון, והחל מהגיליון ה-38 (שבט ה'תשמ"ב) הפך "כפר חב"ד" לשבועון. באייר ה'תש"ן פרץ העיתון מגבולות צעירי חב"ד, והפך לביטאון כלל חסידי חב"ד בישראל. 
את העיתון יזמו אז יוסף יצחק גופין אהרן דב הלפרין, שמשמש כעורכו הראשי עד היום. במשך שנים רבות יצא העיתון לאור בהוצאת צעירי אגודת חב"ד בישראל, אך כיום הוא בבעלות פרטית במסגרת אגודת חסידי חב"ד בישראל.
כותבים בולטים ובעלי טור קבוע בעיתון: יצחק יהודה הולצמן, הרב משה מרינובסקי (מ. משה - שימש כסגן עורך), הרב מיכאל טייב, הרב נפתלי ליפסקר, הרב יוסף יצחק חיטריק, הרב משה אורנשטיין (א. סמית), הרב ישראל אלפנביין (א. ישראל; י. שנהב), הרב אליהו וולף (א"ב חרמש) הרב אלתר אליהו פרידמן, חיים גיל.
ב־2004 עבר העיתון מתיחת פנים והפך למגזין צבע מלא. ב־2006 שינה השבועון את פניו עם הצטרפותו של דוד רוטנברג, בעבר עורך בשבועון החרדי "בקהילה", שפיצל את תוכני העיתון: הנושאים התורניים רוכזו במגזין "אספקלריא", ובמגזין "כפר חב"ד" העיקרי התפרסמו כתבות צבע בשלל נושאים. לצידו הופיע: שבועון מיוחד לנשים בשם "משפחה חסידית" (בעריכת פרדי ברוד מהקמת המוסף ועד ניסן תשע"ב רחל ברוד ניסן תשע"ב - כיום) משנת 2002 התחיל להופיע מוסף חדשות בשם "חדשות חב"ד" בפורמט טבלואיד. את מקומו של רוטנברג, החליף בנובמבר 2007 זלמן רודרמן, עיתונאי וסופר, שמילא את תפקידו בעיתון עד סוף שנת 2008.
בסוף 2008 עבר העיתון משבר כלכלי ובמשך שבועיים לא יצא לאור. במאמץ להבריא את השבועון, פיטרה ההנהלה חלק ניכר מהעובדים, ואיחדה שוב את חלקי העיתון למגזין אחד (מלבד 'משפחה חסידית' - המגזין לנשים).
בספטמבר 2009, מונה ישראל ברוד למנכ"ל העיתון, במטרה לבצע תוכנית הבראה מקיפה לעיתון ולגייס כספים לתשלום חובותיו. ב־2010 פנתה הנהלת העיתון לשלוחי חב"ד בעולם לסייע בביסוס העיתון ובתוכניות ההתפתחות שלו. בתחילת 2012, העיתון הפסיק את הופעתו ולאחר כחמישה שבועות העיתון חידש את הוצאתו. באייר תשע"ב פרש ישראל ברוד מניהול העיתון לאחר שדאג לכיסוי חלק מחובות העיתון.
בסוף שנת 2012 מונה העיתונאי מנחם כהן לעורך 'כפר חב"ד'. כהן, שבמשך שנים רבות ערך את אתר האינטרנט המוביל בחב"ד - COL, החל לערוך את העיתון לצדו של העורך הראשי אהרן דב הלפרין. בי"ט באייר תשע"ג הושק בחגיגיות הגיליון ה־1500 של השבועון. בשנת 2014 מונה יוסף לוין לסמנכ"ל הסחר בעיתון. שבועיים לאחר הגעתו, חזר להופיע מוסף הנשים של חב"ד 'משפחה חסידית' בעריכת הגב' רחל הלפרין. בשנת 2018 החל העיתון להוציא ירחון לנערות, בשם 'לִבנות', למנויים בלבד.

כותבים

כותבים בולטים שכתבו בעיתון במשך השנים: הרב יואל כהן, הרב שמואל אלעזר היילפרין, הרב שלום דובער לוין, הרב טוביה בלוי, הרב מרדכי שמואל אשכנזי, הרב גדליהו אקסלרוד, הרב אברהם מייזליש, הרב יוסף הרטמן, הרב יחזקאל סופר, הרב מנחם ברוד, הרב בנימין קליין, אברהם חנוך גליצנשטיין, יהושע מונדשיין, נפתלי צבי גוטליב, הרב אורי בן שחר, הרב שלום דובער וולפא, הרב חנניה יוסף אייזנבך (הרב ב. שמואל), בנימין ליפקין, יוסי אליטוב, הרב מנחם מענדל רייצעס, הרב חיים לוי יצחק גינזבורג, מנחם מענדל הרשקוביץ, יהודה צייטלין, לוי שייקביץ (יחזקאל ארליך), הרב עידו וובר, הרב מנחם מנדל והבה, שלמה ריזל (שלמה בן־צבי), מענדי קורטס ומנחם מנדל ברונפמן. בשעתו התפרסמו בעיתון סיפורים מפרי עטו של המשפיע הרב שייע ליפקין (י. מר-דרור).

תכנים

בשנות ה־80 היה השבועון ממובילי המאבק בתיקון חוק "מיהו יהודי" ובמאבק נגד מסירת שטחים מארץ ישראל לערבים. כמו כן, שימש במה לתגובות כלפי פרסומים נגד חסידי חב"ד ומנהיגם רבי מנחם מנדל שניאורסון, שהופיעו בעיקר בעיתון המודיע וביורשו יתד נאמן ובביטאוני חסידות סאטמר. למרות השתייכותו המגזרית לחסידות חב"ד, היו לו מנויים רבים בקרב הקהילות החרדיות השונות.
הרבי מליובאוויטש עצמו היה מעורב בהוצאת העיתון לאור ומסר הוראות והדרכות לגבי פרטים שונים. משנת תשמ"ז פרסם העיתון מדי שבוע קטע מתוך ההתוועדות האחרונה שלו, שנערך על ידי מכון 'ועד הנחות בלשון הקודש' והוגה על ידו, בעברית. במכתב ששלח לרגל ציון גיליון ה-500 כתב בין היתר "..שכל אחד ואחד יעשה ככל יכולתו בכל ענייני יהדות, תורה ומצוותי' ומובן שכן הוא בעניין הוצאתו לאור והפצתו של העיתון..".
בימי הסערה המשיחית סביב הרבי מחב"ד, רבי מנחם מנדל שניאורסון, בשנים (1993-1994), היה העיתון ממובילי הקו המשיחי בחסידות חב"ד התפרסמו בו מאמרי הגות ודעות בנושא, ועל דף השער שלו הופיע בקביעות הנוסח: 'יחי אדוננו מורנו ורבנו מלך המשיח לעולם ועד'. לאחר פטירת הרבי ב־1994 (ג' בתמוז ה'תשנ"ד) חדל מהעיסוק במשיחיותו של הרבי והחל לבטא את עמדות הזרם המתון בחב"ד, המסתייג מעמדת הזרם המשיחיסטי.
בתש"ע-תשע"א, במלאת 30 שנה לעיתון, הגיש עורך העיתון מדור בשם "מאחורי הקלעים", בו הוא פירט את ההוראות התכופות שנמסרו לו מאת הרבי לגבי תוכני העיתון.
מתשע"ו יוצא על ידי העיתון כל שבוע 'משפחה חסידית' ומוסף לילדים 'קינדרעלאך', המופץ בעשרות-אלפי עותקים בכל ריכוזי חב"ד ברחבי הארץ.
בתמוז ה'תשע"ז - 2017 הוציא העיתון האפליקציה עם הכתבות של העיתון לקריאה למנויים בחוץ לארץ בגלל עיכובים בדואר.